દરેક વાતે નંબર વન રહેવાની મહત્વાકાંક્ષા ધરાવતા ચીનની એવી ઇચ્છા છે કે અવકાશમાં એ ઝડપથી મહાસત્તા બને. માટે ચીન આકાશમાં પણ ઘણા આંતરરાષ્ટ્રીય કાયદા કાનૂન ભંગ કરીને એક પછી એક સાહસ ઉભાં કરી રહ્યું છે. જેમ કે ટિઆનગોંગ-૧ પર છેવટ સુધી કાબૂ રાખવાની ત્રેવડ ન રહી તો પણ ચીને ટિઆનગોંગ-૨ લોન્ચ કરી દીધું છે. ૨૦૦૩માં ચીને પ્રથમવાર અવકાશયાત્રીને અવકાશમાં મોકલ્યો ત્યારે આવી સિદ્ધિ હાંસલ કરનારો એ રશિયા-અમેરિકા પછી ત્રીજો દેશ હતો. ચીનનો ઉત્સાહ આસમાની હોવાનું કારણ એ જ છે. ત્યાર પછીથી ચીને નીત-નવા સ્પેસ કાર્યક્રમો આગળ ધપાવ્યા છે. હવે ચીનનું આયોજન મંગળ સુધી પહોંચવાનું અને સ્પેસ કોલોની એટલે અવકાશમાં બાંધકામ કરવાનું છે.